Fil-Jum Internazzjonali tar-Riflessjoni dwar il-ġenoċidju tal-1994 kontra t-Tutsi fir-Rwanda, ningħaqdu fil-kommemorazzjoni u nagħtu ġieħ lil aktar minn 800 000 raġel, mara u tfal li tilfu ħajjithom f'atroċitajiet inumani u intenzjonati. Nesprimu s-solidarjetà tagħna mal-familji u l-ħbieb li llum għadhom iħossu t-telfa. 25 sena wara, ir-Rwanda hija f'ħafna modi pajjiż trasformat grazzi għad-determinazzjoni tan-nies tar-Rwanda biex jibnu mill-ġdid kemm ħajjithom kif ukoll pajjiżhom, u biex jiksbu r-rikonċiljazzjoni nazzjonali. F'dawn l-isforzi li għaddejjin, il-poplu tar-Rwanda jixraqlu l-appoġġ u s-solidarjetà kontinwa tal-komunità internazzjonali. Dawn l-atti ta' tifkira jipprovdu wkoll opportunità ta' riflessjoni fuq il-lezzjonijiet tal-passat, għar-reġjun u għad-dinja inġenerali, f'mument fejn iż-żamma tal-valuri universali, l-iżgurar tar-responsabbiltà u l-promozzjoni ta' multilateraliżmu effettiv huma aktar rilevanti minn qatt qabel. Ma nistgħu qatt naċċettaw it-tolleranza tal-inaċċettabbli u aħna nikkondividu r-responsabbiltà li nipproteġu l-popolazzjonijiet minn delitti atroċi. Fil-ġlieda komuni kontra l-forzi tal-mibegħda, kontra r-rigressjoni tal-valuri tat-tolleranza u s-solidarjetà, l-UE flimkien mas-sħab internazzjonali tagħna, ser tkompli taqdi r-rwol sħiħ tagħha fil-ħidma lejn ordni globali bbażat fuq regoli stabbli. Il-Pajjiżi Kandidati t-Turkija, ir-Repubblika tal-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Armenja jallinjaw ruħhom ma' din id-dikjarazzjoni. *Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.